सत्यवादी उच्च माविका शिक्षक लक्ष्मण उपाध्यायले यी सात पहाडी जिल्लाका सबैजसो गाउँमा छाउप्रथा रहेको, तर सदरमुकामहरूमा भने खासै नरहेको बताए। ‘जनचेतनाको कमी र समाजको डरले यस्तो गलत परम्परा रहिरहेको हो। अब स्थानीय तह स्तरमा नै यो विकृति अन्त्य गर्न व्यापक जनचेतना फैलाउनुपर्छ,’ उनले भने, ‘देवानी कानुनमा छाउपडी बस्न बाध्य पार्नेलाई सजाय हुने व्यवस्था भए पनि केन्द्र र प्रदेशबाट नभई स्थानीय तहबाटै कारबाही हुने व्यवस्था भयो भने प्रभावकारी हुन्छ।’ छाउपडी अन्त्य गर्न कानुन बने पनि त्यसले यहाँको छाउ परम्परालाई छोइसकेको छैन।
